Мыхьэмэд 1эшэ Хьэт1охъущокъуэ и хъыбар 

1уэры1уатэм, уэрэдыжъхэм,тхыдэм хъума щыхъуащ а зауэм и л1ыхъужъхэр, Хэкум щхьэк1э зи псэ зытахэр. Лъэпкъым ящ1эж Джэмболэт Бэлэтокъуэ, Къаныкъуэ Етэч, Хъырцыжъ Алий, Кушыкупщ Ажджэрий и къуэ, Беслъэней Хьэмырзэ, Джэмболэт Кушыку, Къэсей Исмэгъил, Къуэжэбердыкъуэ Мыхьэмэт сымэ я ц1эр. Куэд мэхъу ди л1ыхъужъыц1эхэр, ди гуауэ зэрыхъунщи, тщ1эжыр мащ1эми. Нобэ нэхъ убгъуауэ зы адыгэ л1ыхъужъ дытепсэлъыхъынущ.
Мыхьэмэд 1эшэ Хьэт1охъущокъуэ! « Егъэзыгъэри дэ къытхудэзыхыр
Хьэт1охъущокъуэк1эрэ Мыхьэмэт 1эшэти» щыже1э уэрэдыжъым.
Къэбэрдей пщы л1акъуэ ц1эры1уэм къыхэк1а л1ым и гъащ1эр ихьащ « губгъуэр и унэу, зауэр и хабзэу». Щ1эзэуар и Хэкурщ, и гъащ1эри хилъхьащ а зауэм. Жэпуэгъуэм и бгъум, минрэ щийрэ т1ощ1рэ тху гъэм Шэджэм аузым зауэ гуащ1эм топышэ къыщытехуэри и 1ит1ыр зэпиудат Мыхьэмэт, и 1э ижъыр сэмэгум нэхърэ нэхъ к1эщ1 хъуат, ауэ абы щхьэк1э и шы тесынри, и зауэ хэтынри къигъэнакъым.
Къэрэмырзэ Алий и къуажэшхуэр щызытраук1ам, лей зезыхьахэм я лъэныкъуэу щыта Щауэгъур илэжьар хуигъэгъуакъым абы – къигъуэтри
лъы ищ1эжащ. Ар ягъэщ1агъуэу къеупщ1ахэщ: «уэра, Мыхьэмэт, пэлъэщар абы» жа1эри. Зыщытхъужыныр къриримыгъэк1уу, Мыхьэмэт мыпхуэдэу итащ жэуап: «Ержыбыжъыр гъуэгъуащ, Щауэгъурыжъыр гъуэхъуащ» жи1эри. А жэуап хьэлэмэтыр ихъумащ лъэпкъым. Мыхьэмэт Хьэт1охъущокъуэм щхьэк1э пащтыхъ Аслександр Ет1уанэм и егъэджак1уэ швейцар Жия мыпхуэдэу жи1ащ: « Рыцарь, поэт, романтик», «л1ыгъэмрэ хэхуагъымрэ и Щапхъэ», « псэууэ л1ыхъужъ уэрэд куэд зыхуауса».
Мыхьэмэт дунейм ехыжащ минрэ щийрэ хы гъэм. Гуп зыхэтыр Ставрополъ деж къыщаухъурейхьати, щэнейрэ биидзэм пхырык1ащ ди л1ыхъужъыр. Ауэ и гъусэхэр къыхуэмыгъанэу, зэуап1эм 1ухьэжурэ, абдеж и псэр щитащ.
И гъащ1эр итами, и ц1эр къэнащ. Пасэрейм зэрыжи1ащи, « ц1ыхур псэущ, и ц1эр лъэпкъым я1урылъыху». Нобэ пщ1э ин хуэтщ1у дигу къыдогъэк1ыж Хьэт1окъущокъуэпщ и ц1э лъап1эр.

Зыгъэхьэзырар: К1эмыргуей Мурат